尊经阁赋（有序　宝庆元年）
丁椿 (Song)
宝庆旃蒙作噩余月之次日，湪江老圃丁椿舟泊湘阴，矫首江下，层阁轮奂。质之邦人，乃知邑大夫林公新建于环庠，且扁曰「尊经」。少焉乘风一登，俯视楚国山水于云霄之上，真可以小鲁、小天下而无望洋之叹矣。然则公之惠邑士，不其厚乎？退而作赋以献。辞曰：伊南湘之故土，跨重湖之上形，眇山明而水秀，号人杰而地灵。厥有学宫，頫视沧溟，新杰阁以撑汉，揭巨扁以「尊经」。阁有梯云，攀槛而登。眺斯阁，且曰四望一空，如游洞庭，顾于六籍而何预，遂以「尊经」而为名哉！彼岂知阐造化于八卦，恢至道于四代。诗歌近以志言，礼乐是所谓大。又有一圣，操赏罚于笔削，以示万世，为贼之大戒。宜后世之所仰遵，伊群言何得而汩坏也。乃有异端邪说，诸子百家，无父无君之学纷起，入佛入老之路太差，蚀杲日于爝火，乱大吕于淫哇。甚而荀、扬之徒，亦有纯疵之誇。况夫专明于汉，而不知同归之道，时文于唐，而谁为诸儒之倡。混乱散亡者不得其真，狂澜既倒者莫束其障。嗟圣经之不尊也久矣，此先圣所以在川上而怅也。于是辟土地，使工师。杞梓楩楠兮毕集，欂栌侏儒兮各宜。雄虹长亘，如翚斯飞。穷江天于万里，莽湖山于一机。后瞰汨罗之浸，前望碧湾之溪。引领群岫者山名白鹤，底柱石流者洲号印龟。汀渚错落，林木依稀。则何慊于岳阳之记，又何愧于黄鹤之诗？人谓先生寄登览之至乐，岂识先生示学者之攸归也？盖以其澎湃上流，收览在目，曰蒸曰潇，曰来曰漉，吞涟川之一线，合清流之几曲。由桥口而经此邦，下黄陵而奔四渎。荡荡茫茫而学海，汤汤浩浩而朝宗，岂不犹众言淆乱而一折诸圣，百川汎滥而万折于东？先生于以明尊经之义，学者于以知统一之功。然则今日设庠化邑而作是阁者，岂寻常开学校而诱人以利禄者同哉？嗟夫！逝者如斯，有本如是。后世不得观澜之术，徒有趋下之弊。词誇倒流，文擅翻水。将簧惑于异说之纷，推本原于圣经之理。先生不眩鸣弦之名，独得操刀之制。于此而一正人心，于此而一明大义。迨见学者知所宗师，圣门可以径诣，远接洙泗之脉络，近启伊洛之关捩。他时所学，见诸行事，将使后世之有赖，何止一方之加惠？昔人有曰孟氏之功不下于大禹，愚则曰尊经之功不下于孟氏也。